**Konkursa**

**“Brāļu Kaudzīšu klase”**

**nolikums**

1. **Konkursu rīko:** Cēsu novada pašvaldības iestādes “Kultūras pārvalde”, reģ.nr. 40900039622, juridiskā adrese: Raunas iela 12 - 1, Cēsis, Cēsu nov., LV-4101, struktūrvienība Piebalgas muzeju apvienība "Orisāre".
2. **Mērķis**: ieinteresēt Piebalgas kultūrvēsturiskā novada unikalitātē, veicināt jauniešu interesi par skolotāju, dzejnieku, rakstnieku, neparastu personību - Reiņa un Matīsa Kaudzīšu sabiedrisko un radošo darbību. Izmantojot brāļu Kaudzīšu atstāto mantojumu, attīstīt jauniešos radošo, analītisko domāšanu, sociālās un pilsoniskās prasmes.
3. **Dalībnieki:** ikviena Latvijas vispārizglītojošo skolu 9. - 12. klase kopā ar vienu skolotāju.
4. **Konkursa norises laiks:** no 20.10.2022. līdz 15.05.2023.
5. **Balvas:** tiks sadalītas starp trīs klasēm, kuras būs iesūtījušas radošākos un kvalitatīvākos darbus, saņemot titulu “Brāļu Kaudzīšu klase” un Brāļu Kaudzīšu memoriālajā muzejā “Kalna Kaibēni” apmeklēt pasākumus, izglītojošās programmas bez maksas [[1]](#footnote-1):
   1. **1.vieta** – balvā programma “Diena Vecpiebalgā”, kurā ietilpst ekskursija, iepazīstot vietas un godinot personības, kuras saistās ar brāļiem Kaudzītēm un programma “Vakars Kaibēnskolā”, brāļu Kaudzīšu memoriālajā muzejā “Kalna Kaibēni”, kurā ietilpst radošas un klases saliedēšanas aktivitātes, “Kaibēnskolai” atbilstošas vakariņas un īpaša programma muzejā.
   2. **2. un 3. vieta** – balvā programma “Diena Vecpiebalgā”, kurā ietilpst ekskursija, iepazīstot vietas un godinot personības, kuras saistās ar brāļiem Kaudzītēm, tai skaitā īpaša programma brāļu Kaudzīšu memoriālajā muzejā “Kalna Kaibēni”.
6. **Konkursa izsludināšana:** Cēsu novada pašvaldības mājas lapā, Vecpiebalgas apvienības pārvaldes mājas lapā, Cēsu novada informatīvajā izdevumā “Cēsu novada ziņas”, Latvijas Republikas Izglītības un zinātnes ministrijas mājas lapā, izsūtot Latvijas skolām, Piebalgas muzeju apvienības “Orisāre” un brāļu Kaudzīšu memoriāla muzeja “Kalna Kaibēni” sociālo tīklu kontos.
7. **Konkursa norise:** 
   1. Dalībnieki - klases piesakās konkursam līdz 2022. gada 31. oktobrim;
   2. Dalībnieki - klase pirms katra uzdevuma veikšanas saņem atgādinājumu;
   3. Konkursā ir trīs uzdevumi;
   4. Aprīlī/maijā dalībnieki saņem aicinājumu un (pēc iespējas) piedalās kādā no muzeja pavasara talkām un iegūst papildus punktus;
   5. Iesniedzot katru paveikto uzdevumu, tam līdzi tiek iesniegts īss apraksts par to, kā dalībniekiem veicās uzdevuma izpildes procesā, ko jaunu viņi iemācījās, kā uzdevuma veikšanā iesaistījās visa klase;
   6. 2023. gada 22. maijā dalībnieki iepazīstas ar konkursa rezultātiem Cēsu novada pašvaldības mājas lapā, Piebalgas muzeju apvienības “Orisāre” vai brāļu Kaudzīšu memoriālā muzeja sociālā tīkla “Facebook” lapā, saņem rezultātus pieteikumā norādītajā e-pastā;
   7. Dalībnieki savu balvu izmanto līdz 2023. gada 15. oktobrim, iepriekš piesakoties.
8. **Pieteikšanās konkursam:** Dalībnieki - klase kopā ar skolotāju no 20.10.2022. līdz 31.10.2022. aizpilda pieteikuma anketu (Nolikuma 4. pielikums), norādot visu anketā prasīto informāciju. Aizpilda, paraksta apliecinājumu par personas datu apstrādi un izmantošanu (Nolikuma 5. pielikums) un nosūta uz eelektronisko pasta adresi: [piebalgasmuzeji@inbox.lv](mailto:piebalgasmuzeji@inbox.lv) .
9. **Konkursa uzdevumi:** 
   1. Iedvesmas video “Reiņa Kaudzītes prātulas 21. gadsimtā.” Iesūtīt līdz 15. decembrim (Nolikuma 1. pielikums).
   2. Mācību spēles ideja – mācību spēle par brāļiem Kaudzītēm, viņu darbību, ceļojumiem, jaunievedumiem Piebalgā, Latvijā. Uzdevumu iesūtīt līdz 28. februārim (Nolikuma 2. pielikums).
   3. Plakāts “Mērnieku laiki”- vērtības, konflikti, problēmas un to aktualitāte mūsdienu demokrātiskajā sabiedrībā. Uzdevumu iesūtīt līdz 25. aprīlim (Nolikuma 3. pielikums).
10. **Darbu iesniegšana:** atbilstoši konkursa uzdevumu pielikumā noteiktajam termiņam.
11. **Darbu vērtēšana:** darbus vērtēs Piebalgas muzeju apvienības “Orisāre” speciālisti un vieseksperti. Žūrija iepazīsies ar visiem iesniegtajiem materiāliem, vērtēs klases radošumu, oriģinalitāti, brāļu Kaudzīšu vērtību sasaisti ar šodienas aktualitātēm, zināšanas par Reini un Matīsu Kaudzītēm, darbu rūpīgumu un kvalitāti.
12. **Konkursa rezultātu paziņošana:** konkursa “Brāļu Kaudzīšu klase” rezultāti tiks publicēti Cēsu novada mājas lapā, Vecpiebalgas apvienības pārvaldes mājas lapā, Cēsu novada informatīvajā izdevumā, Latvijas Republikas Izglītības un zinātnes ministrijas mājas lapā, izsūtot Latvijas skolām, Piebalgas muzeju apvienības “Orisāre” un brāļu Kaudzīšu memoriālā muzeja sociālo tīklu kontos, tiks nosūtīti konkursa dalībniekiem uz pieteikumos norādītajiem e-pastiem. Iesniegtie darbi tiks publicēti brāļu Kaudzīšu memoriālā muzeja sociālajos tīklos.

1. pielikums

Iedvesmas video **“Reiņa Kaudzītes prātulas 21. gadsimtā”**

1. Uzdevums ir radīt iedvesmas video “Reiņa Kaudzītes prātulas 21. gadsimtā”.
2. Reinis Kaudzīte - sava ceļa gājējs, kas nepieņēma nevienu gatavu atziņu un nemēdza sekot citiem savos paradumos, spēcīga, patstāvīga personība, cilvēks, kas apzinājās savu vērtību un kam bija sveša klanīšanās cita sprieduma priekšā, sacerējis ap 900 aforismu un uzskatāms par aforisma žanra izveidotāju latviešu literatūrā. Domu graudos ietverta autora dzīves izjūta un vērtējums, kritika par dažādām negatīvām dzīves parādībām. Ētiski jautājumi – darba nozīme, cilvēku savstarpējās attiecības, cilvēks vispār- allaž izvirzīti priekšplānā.
3. Izveidojiet video atbildot uz jautājumu: “Kā Reinis Kaudzīte un viņa prātulas iedvesmo 21. gs. jaunieti?” Varbūt tas ir kāds viņa domu izteikums, varbūt tās ir jūsu pašu sajūtas par Reini Kaudzīti.
4. Video garums 2-5 min.
5. Video formāts mp4.
6. Video iesniedz, sūtot e pastu [piebalgasmuzeji@inbox.lv](mailto:piebalgasmuzeji@inbox.lv) , ja video izmērs pārsniedz e-pasta iestatījumos iespējamo, tad tiek pieņemta saite video lejupielādei.

* Kopā ar video iesniedz īsu aprakstu, par to, kā veicās tā veidošanas procesā, ko jaunu jūs iemācījāties, atklājāt, kā jūs uzdevuma veikšanā iesaistījāt visu klasi.

1. Darbi tiks publicēti Brāļu Kaudzīšu memoriālā muzeja “Kalna Kaibēni” sociālajos tīklos.

.

2. pielikums

**Mācību spēle par brāļu Kaudzīšu ceļojumiem un/ vai jaunievedumiem Piebalgā to ietekmē**

1. Uzdevums ir izstrādāt spēles ideju.
2. Ideja sastāv no spēles apraksta un vizualizācijas, kas attēlo spēles prototipu un spēli darbībā. (Konkursa dalībnieks ir veicis spēles testēšanu- process ir dokumentēts rakstiski, fotogrāfijās un/ vai video.) Spēles ideju iesniedz digitāli.
3. Lai darbu varētu novērtēt, jāiesniedz detalizēts apraksts. Aprakstā jāsniedz atbildes uz jautājumiem par spēli:

KAS? Spēles nosaukums un lietošanas noteikumi. Kādi materiāli (objekti, utml.) izmantoti spēles veidošanā un kas nepieciešams, lai spēlētu spēli (piemēram, vismaz trīs dalībnieki, 12 kociņi, velosipēds katram dalībniekam, burtnīca un zīmulis utt.) .

KAM? Jānoformulē, kam domāta spēle, piemēram, klasei, ģimenei, bērniem, spēlēšanai vienatnē, bērniem kopā ar vecvecākiem utt..

KĀ? Jānoformulē spēles gaitas noteikumi. Kā tā jāspēlē? Kur tā jāspēlē, vai tā ir galda spēle un jāspēlē telpās, vai tā ir vides spēle un to var spēlēt ārā?

1. Spēles ideju iesniedz sūtot uz e- pastu [piebalgasmuzeji@inbox.lv](mailto:piebalgasmuzeji@inbox.lv) , ja faila izmērs pārsniedz e-pasta iestatījumos iespējamo, tad tiek pieņemta saite faila lejupielādei.

• Kopā ar spēles ideju iesniedz īsu aprakstu, par to, kā jums veicās procesā, ko jaunu jūs iemācījāties, atklājāt, kā jūs uzdevuma veikšanā iesaistījāt visu klasi.

1. Darbi tiks publicēti Brāļu Kaudzīšu memoriālā muzeja “Kalna Kaibēni” sociālajos tīklos.

3. pielikums

**Brāļu Kaudzīšu “Mērnieku laiku” vērtību, konfliktu, problēmu sociālais plakāts**

1. Uzdevums ir izveidot sociālo plakātu.

Ar klasi atrodiet vienu problēmu, jautājumu, kas jūs satrauc, kam jūs gribat pievērst citu uzmanību. Tas varbūt aktuālais jūsu skolā, novadā, jauniešu vidū, Latvijā, vai sabiedrībā kopumā. Rodiet tam sasaisti (citātu, frāzi, kas sasaucas ar jums svarīgo problēmu, vērtību, jautājumu) ar Reiņa un Matīsa Kaudzīšu sarakstītajā pirmajā romānā latviešu literatūrā “Mērnieku laiki” atspoguļotajām vērtībām, konfliktiem, problēmām.

Izmantojiet to, lai radītu uzrunājošu “Brāļu Kaudzīšu “Mērnieku laiku” vērtību, konfliktu, problēmu sociālo plakātu”, kas aicina sabiedrību aizdomāties, iedziļināties, vērtēt. Klase var veidot vienu plakātu vai, strādājot grupās, veidot vairākus plakātus.

1. Plakātus var veidot jebkurā programmā, tehnikā. Ja plakāts ir veidots datorā (virtuālā formātā, tad rezultāts ir jāiesniedz JPG un PDF formātos. Ja plakāti ir veidoti papīra formātā, attēlu ar plakātu jāiesūta e-pastā, plakāta oriģinālu nosūtot pa pastu, vai vienojoties ar muzeja darbiniekiem par to, kā darbs tiek nogādāts vērtēšanai.
2. Plakātu iesniedz sūtot uz e- pastu [piebalgasmuzeji@inbox.lv](mailto:piebalgasmuzeji@inbox.lv)
3. Kopā ar video iesniedz īsu apraksts, par to, kā jums veicās procesā, ko jaunu jūs iemācījāties, atklājāt, kā jūs uzdevuma veikšanā iesaistījāt visu klasi.
4. Darbi tiks publicēti brāļu Kaudzīšu memoriālā muzeja “Kalna Kaibēni” sociālajos tīklos.

Iedvesmas raksti par to, kas ir sociālie plakāti:

[https://www.graphicart-news.com/what-social-poster-design-is-7-significant-poster-designersadvice/#.YRZb24gzbIU](https://www.graphicart-news.com/what-social-poster-design-is-7-significant-poster-designers-advice/#.YRZb24gzbIU) <https://in.pinterest.com/pin/317222367483448799/>

4.pielikums

**Konkursa“Brāļu Kaudzīšu klase”pieteikuma anketa**

|  |  |
| --- | --- |
| Skola |  |
| Klase |  |
| Skolotāja vārds un uzvārds |  |
| Skolas adrese |  |
| Skolotāja vai komandas pieteicēja e-pasts |  |
| Skolotāja vai komandas pieteicēja tālruņa numurs |  |
| Skolēnu skaits |  |
| Klases moto |  |
| Kas klases skolēniem zināms par Reini un Matīsu Kaudzītēm (ar ko saistās šīs personības) pirms dalības konkursā |  |
| Jautājums mums |  |

5.pielikums

2022. gada \_\_\_ oktobrī.

Apliecinājums par konkursa darbu izmantošanu muzeja publicitātei

………………………………………………………………………………………………………………………………………

Skolotāja/ komandas pārstāvja – Vārds, Uzvārds

apliecinu, ka

……………………………………………………………………………………………………………………………………..

Skola, klase

konkursā “Brāļu Kaudzīšu klase” iesūtītos darbus Piebalgas muzeju apvienība “Orisāre” un Brāļu Kaudzīšu memoriālais muzejs “Kalna Kaibēni” var publicēt savos sociālo tīklu kontos, mājas lapās, lai nodrošinātu konkursa redzamību un muzeja publicitāti.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ /\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ paraksts vārds, uzvārds

1. Transporta izdevumus konkursa rīkotājs neapmaksā. [↑](#footnote-ref-1)